কাগজ প্রতিবেদক : করোনা ভাইরাসের কবলে বেকারত্ব বেড়েছে। আর এসব বেকার, দুস্থ ও দরিদ্র শ্রেণির মানুষকে অবিলম্বে সরকারি উদ্যোগে খাদ্য ও অর্থ সহায়তা দেয়া এবং করোনা প্রতিরোধে রাজনৈতিক নেতা ও বিশেষজ্ঞদের নিয়ে একটি সর্বদলীয় জাতীয় কমিটি গঠনের দাবি জানিয়েছে সুশাসনের জন্য নাগরিক (সুজন)।
গতকাল শনিবার এক বিবৃতিতে সুজনের পক্ষ থেকে এ দাবি জানিয়ে বলা হয়, করোনার কারণে বেকার হওয়া মানুষের অধিকাংশই ক্ষুদ্র ব্যবসায়ী, দিনমজুর, যারা মূলত দিন আনে দিনে খায়। তাই এদের বেকারত্ব ভয়াবহ খাদ্য নিরাপত্তাহীনতা সৃষ্টি করেছে। ফলে করোনা ভাইরাস একদিকে যেমন তাদের জন্য জীবনের ঝুঁকি তৈরি করছে, তেমনি তাদের বেকারত্বের কারণে সৃষ্ট খাদ্য নিরাপত্তাহীনতাও তাদের মৃত্যুর কারণ হয়ে দাঁড়াতে পারে। তাই সরকারকে এসব বেকার, দরিদ্র, দুস্থ মানুষের দ্রুত আর্থিক ও খাদ্য সহায়তা দিতে হবে।
বিবৃতিতে আরো বলা হয়, লকডাউনের সিদ্ধান্তটি একটি দুরূহ সিদ্ধান্ত এবং এ সিদ্ধান্তের সঙ্গে বৈজ্ঞানিক, অর্থনৈতিক, মানবিক ও রাজনৈতিক বিবেচনা জড়িত। তাই করোনা প্রতিরোধে সর্বদলীয় জাতীয় কমিটি গঠনের কোনো বিকল্প নেই।